উত্তর সিকিমে গিয়ে বমি, শ্বাসকষ্ট! মর্মান্তিক পরিণতি কলকাতার মহিলার

ওয়েবডেস্ক- শরীর ভালো ছিল না। ছিল ভ্রমণে নেশা এড়াতে পারেননি তিনি। উত্তর সিকিমে (North Sikkim) বেড়াতে গিয়ে আর ফেরা হল না ৪৭ বছরের কলকাতা (Kolkata) বাসিন্দা এক মহিলার। জিরো পয়েন্টে (Zero Point) বেড়াতে গিয়ে বমি আর শ্বাসকষ্ট শুরু হয়। শারীরিক অবস্থার অবনতি হতে শুরু করে। বুধবার তিনি তাঁর মেয়ে ও অন্য আত্মীয়দে সঙ্গে নিয়ে লাচুংয়ের ফাকাতে একটি হোটেলে উঠেছিলেন। তখন থেকেই বমি আর শ্বাসকষ্ট শুরু হয়। সেই শরীর খারাপ নিয়েই পরিবারের অন্যান্য সদস্যদের সঙ্গে জিরো পয়েন্ট ঘুরতে যান। বিকেলে হোটেলের ফিরে আসেন।

সন্ধ্যার পর থেকে শরীর আরও খারাপ হতে শুরু করে। রাতে খাওয়া দাওয়া সেরে মেয়েদের সঙ্গে ঘুমোতে যান। শুক্রবার ভোরে তীব্র শ্বাসকষ্ট শুরু হয়। সেই সঙ্গে বমি। দ্রুত শারীরিক অবস্থার অবনতি হতে শুরু করে। তড়িঘড়ি হোটেল থেকে লাচুংয়ে সেনা ফিল্ড হাসপাতালে নিয়ে যাওয়া হয়। কিন্তু চিকিৎসকেরা জানিয়ে দেন, আগেই মৃত্যু হয়েছে পর্যটকের।

আরও পড়ুন- রবিবার ৮ ঘণ্টা বন্ধ বিদ্যাসাগর সেতু

ঘটনার পর মঙ্গনের জেলা ম্যাজিস্ট্রেটের কাছে একটি ওয়্যারলেস বার্তা পাঠানো হয়, সেখানে দেহের তদন্ত করার জন্য চুংথাং থেকে একজন সাব-ডিভিশনাল ম্যাজিস্ট্রেট অথবা ব্লক ডেভেলপমেন্ট অফিসারকে পাঠাতে অনুরোধ করা হয়। এদিন সকাল ৭ টা নাগাদ পুলিশ লাচুং সেনা ক্যাম্পের এমএপি লাচুং এক্স-৪২৭ ফিল্ড হাসপাতালের কর্তব্যরত মেডিকেল অফিসারের কাছ থেকে একটি কলবুক ইনটিমেশন আসে। যেখানে জানানো হয় মহিলাকে অচেতন অবস্থায় হাসপাতালে আনা হয়েছিল। পরীক্ষার পর তাঁকে মৃত বলে ঘোষণা করা হয়েছে। ঘটনায় ভেঙে পড়েছেন তাঁর মেয়ে ও আত্মীয়রা।