হুড়মুড়িয়ে ভেঙে পড়ল সিকিমের সঙ্কলাং সেতু! আটক পর্যটকরা

নয়া দিল্লি: তৈরির পর বছর ঘোরেনি। হুড়মুড়িয়ে ভেঙে পড়ল উত্তর সিকিমে (North Sikkim) তিস্তা নদীর (Teesta River) উপর নির্মিত বেইলি ব্রিজ। জানা গিয়েছে, মালবোঝাই লরি পার হওয়ার সময় সঙ্কলাং সেতুতে এই বিপত্তি ঘটে। ৬০ মিটার দীর্ঘ ওই সেতু ভেঙে পড়ায় আতঙ্কিত সাধারণ মানুষ। বিছিন্ন হয়ে গিয়েছে লাচেন এবং লাচুং–এর মধ্যে যোগাযোগ ব্যবস্থা। আটকে পড়েছেন পর্যটকরা। আপাতত ঘুরপথে যাতায়াতের ব্যবস্থা করা হয়েছে বলে খবর। সিকিম সরকারের তরফে এক বিবৃতিতে জানানো হয়েছে সেতু ভেঙে যাওয়ায় মঙ্গন এবং আপার জঙ্গু এলাকায় যানজট শুরু হয়েছে।

গত বছরের জুন মাসে তিস্তার উপর তৈরি পুরনো সেতু ভেঙে যায়। সেই সময় অতিবৃষ্টিতে বিধ্বস্ত হয় উত্তর সিকিমের বিস্তীর্ণ এলাকা। যুদ্ধকালীন তৎপরতায় সেনার সহযোগিতায় তৈরি হয় বেইলি ব্রিজ। এবছর সেনার বর্ডার রোড অর্গানাইজেশন (বিআরআও)-এর সেতুটি যান চলাচলের জন্য খুলে দেওয়া হয়। কিন্তু মাস খানেক যেতে না যেতেই বিপত্তি। ভেঙে যায় সেতুটি। যদিও দুর্ঘটনায় হতাহতের খবর নেই। লরিটি সেতুর অন্য পাড়ে পড়ে যায়। তারপর থেকেই শুরু হয় যাবতীয় সমস্যার।

আরও পড়ুন: কে এই রামমন্দিরের প্রধান পূজারি আচার্য সত্যেন্দ্র দাস? জানুন তাঁর জীবনের অজানা কথা…

চিন্তায় উত্তর সিকিমের পর্যটকরা। স্থানীয় বাসিন্দারা জানিয়েছেন, গত বছর বর্ষাকালে সেতুটি ক্ষতিগ্রস্ত হওয়ার কারণে অনেক দিন যোগাযোগ ব্যবস্থা বিঘ্নিত হয়েছিল। যদিও তৎপরতার সঙ্গে তৈরি করা হয়েছিল বেইলি ব্রিজ। মালবাহী লরি যাওয়ার সময় সেই সেতুও ভেঙে পড়ে। পরবর্তী নির্দেশিকা জারি না হওয়া অবধি ওই এলাকার সমস্ত গাড়িচালক এবং পথচারীদের সঙ্কলাং রুট এড়িয়ে যেতে বলেছে প্রশাসন। আপাতত, মঙ্গন, জঙ্গু থেকে চুংথাং যাতায়াতের জন্য ঘুরপথ ব্যবহার করতে হবে। ইতিপূর্বে হড়পা বানে সঙ্কলাং বেইলি ব্রিজ়ের ক্ষতি হয়েছিল।